**מידת השבוע – הרב אברהם אלקנה שפירא זצ"ל**

היום הראשון של סוכות היה יום הפטירה של הרב אברהם אלקנה שפירא זצ"ל, ראש ישיבת מרכז הרב והרב הראשי לישראל לשעבר. הרב שפירא נפטר בגיל 94. הרב שפירא היה אחד מגדולי הדור, פוסק הלכה ומנהיג. בצעירותו הוא כבר נודע כתלמיד חכם חריף ובקי וכמה מזקני ירושלים שלחו לו ספרים שהם כתבו כדי שהוא יעבור עליהם ויעיר הערות על הכתוב.

הרב עמד בראש ישיבת מרכז הרב ועלה בבתי הדין הרבניים מדיין לאב בית דין לרב הראשי לישראל. גם בארבע עשרה השנים שחלפו מאז שסיים את תפקידו כרב הראשי לישראל הרב שפירא המשיך להיות מעורב בעניינים ציבוריים והלכתיים והוא נפגש עם קבוצות ומשלחות רבות בביתו.

מי שראה אותו עם קבוצות כאלה בביתו הבין שמדובר באדם גדול שכל חייו היו מוקדשים לעם ישראל ואשר לא ידע כיצד לסרב לקבל את פני אדם שבא להתייעץ איתו.

**אָמַר רבי ברכיה: חָבִיב משֶׁה מִנֹּחַ. נֹחַ מִשֶּׁנִּקְרָא אִישׁ צַדִּיק נִקְרָא אִישׁ הַאֲדָמָה. משֶׁה מִשֶּׁנִּקְרָא אִישׁ מִצְרִי נִקְרָא אִישׁ אֱלֹקִים.** מדרש רבה

הסבר: אנחנו רואים שמשה היה חביב יותר לפני המקום מנח, שהרי נח נקרא בהתחלה "איש צדיק" ואחר כך הוא "הורד בדרגה" ל"איש האדמה". משה נקרא בתורה "איש מצרי" ואחר כך הוא זכה "לעלות בדרגה" ל"איש האלקים".

מדוע משה עלה בדרגתו ונח ירד בדרגתו? יש שתי דרכים בעבודת ה'. יש אדם שמתבודד ועובד על עצמו בלי הפרעות ויש אדם שעובד את ה' על ידי כך שהוא עוסק בצרכי ציבור. היינו חושבים שהאדם שמתבודד הוא פנוי יותר להתקדם בעבודת ה' ואילו העוסק בצרכי ציבור מרוב טרדותיו לא יוכל לקדם את עצמו כלל.

מהתורה אנחנו למדים שהאמת הפוכה ממה שנראה. נח התבודד ולא הוכיח את בני דורו. משה מסר את כל כולו להנהיג ולשרת את בני ישראל. נח ירד בדרגתו ואילו משה עלה.

בדומה למשה רבנו, הרב שפירא גם כן זכה בברכה מיוחדת מה' בזכות עול צרכי הציבור שהוא נשא. למרות כל השאלות הקשות והסוגיות הציבוריות שהוא נדרש לעסוק בהן יום יום הוא זכה להמשיך לגדול בתורה ולהתקדם בתורה ובעבודת ה'.

מבוסס על המשך חכמה

**שאלות לשולחן שבת- הרב שפירא זצ"ל**

כיצד העיסוק בצרכי ציבור יכול לקדם אדם בעבודת ה' ובפיתוח המידות שלו?

 שני האנשים שהרב שפירא נשא את שמם- אברהם ואלקנה - היו אף הם דוגמאות של אנשים שהתמסרו לעזור לאחרים. נסי להיזכר בדוגמאות לכך מחייהם! (פרטים על אלקנה בספר "אישי התנ"ך")